CELEX: 
Language: sl
Date: 2018-01-25 00:00:00
Title: DELEGIRANI SKLEP KOMISIJE (EU) .../… o veljavnem sistemu za ocenjevanje in preverjanje nespremenljivosti lastnosti sidrišč, ki se uporabljajo v gradbeništvu in so namenjena zaščiti oseb pred padci z višine ali zaustavitvi padcev z višine, na podlagi Uredbe (EU) št. 305/2011 Evropskega parlamenta in Sveta

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               V skladu s členom 28 Uredbe (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS
                  1
                je treba ocenjevanje in preverjanje nespremenljivosti lastnosti gradbenih proizvodov glede njihovih bistvenih značilnosti izvesti v skladu s sistemi iz Priloge V k Uredbi (EU) št. 305/2011.
            
            
               V skladu s členoma 28(2) in 60(h) Uredbe (EU) št. 305/2011 se na Komisijo prenese naloga določitve sistemov za ocenjevanje in preverjanje nespremenljivosti lastnosti gradbenih proizvodov v zvezi z danim proizvodom, dano družino proizvodov ali danimi bistvenimi značilnostmi, pri čemer se upoštevajo vidiki iz navedenih določb.
            
            
               Za sidrišča, ki se uporabljajo v gradbeništvu in so namenjena zaščiti oseb pred padci z višine ali zaustavitvi padcev z višine, še ni ustreznega sklepa za določitev sistema za ocenjevanje in preverjanje nespremenljivosti lastnosti.
            
            
               V skladu s členom 28(2) bi bilo ob upoštevanju vseh ustreznih dejavnikov treba izbrati najmanj zahteven sistem za proizvajalce.
            
            
               Leta 2010 je Sodišče Evropske unije sprejelo odločitev
                  2
                o vprašanju, ali so sidrišča zajeta v Direktivo Sveta 89/686/EGS o osebni zaščitni opremi
                  3
                ali Direktivo Sveta 89/106/EGS o gradbenih proizvodih
                  4
               . Sodišče je ugotovilo, da razvrstitev proizvoda med osebno zaščitno opremo pomeni, da uporabnik takšen proizvod nosi ali drži, ali pa je to vsaj možno, ves čas trajanja izpostavljenosti nevarnosti in mora zato biti mobilen proizvod. Sidrišča, ki so med uporabo pritrjena na gradbeni objekt, zato niso namenjena temu, da jih uporabnik nosi ali drži v smislu Direktive Sveta 89/686/EGS
                  5
               . Po drugi strani je Sodišču ugotovilo, da uporaba Direktive Sveta 89/106/EGS za določen proizvod zahteva izpolnitev dveh pogojev, pri čemer se eden nanaša na naravo proizvoda, drugi pa na njegovo funkcijo
                  6
               . Sidrišča, pritrjena na način, da so del gradbenega objekta (narava proizvoda) in so namenjena zagotavljanju varnosti pri uporabi ali delovanju gradbenega objekta tako, da posameznikom preprečujejo padec z višine (funkcija proizvoda), so zato zajeta v Direktivo 89/106/EGS
                  7
               . Ta ugotovitev velja tudi v okviru Uredbe (EU) št. 305/2011, ki ni bistveno spremenila opredelitve gradbenih proizvodov
                  8
               .
            
            
               Sidrišča, ki jih zajemajo tipi A, C ali D standarda EN 795:2012, so predvidena za trajno pritrditev na objekt in zato v skladu s to sodno prakso niso osebna zaščitna oprema, kot je bilo potrjeno z Izvedbenim sklepom Komisije (EU) 2015/2181
                  9
               . Vendar če so predvidena za pritrditev na način, da so del gradbenega objekta in so namenjena zagotavljanju varnosti pri uporabi ali delovanju gradbenega objekta tako, da osebam preprečijo padec z višine ali zaustavijo padec z višine, jih je treba obravnavati kot gradbene proizvode in so zato zajeta v Uredbi (EU) št. 305/2011.
            
            
               Od 21. aprila 2018 bodo sidrišča, ki so namenjena zaščiti ljudi pred padci in sodijo v področje uporabe Uredbe (EU) 2016/425
                  10
               , uvrščena v kategorijo nevarnosti III iz Priloge I k navedeni uredbi, saj so to proizvodi, namenjeni zaščiti uporabnikov pred tveganji, ki lahko pri padcu z višine povzročijo zelo hude posledice, kot je smrt ali trajna okvara zdravja. Temu ustrezno bodo takšna sidrišča podvržena EU-pregledu tipa (modul B Sklepa 768/2008/ES
                  11
               ) iz Priloge V k Uredbi (EU) 2016/425 in bodisi skladnosti s tipom na podlagi notranjega nadzora proizvodnje in nadzorovanih preskusov proizvodov v naključno izbranih časovnih presledkih (modul C2 Sklepa 768/2008/ES) iz Priloge VII k navedeni uredbi bodisi skladnosti s tipom na podlagi zagotavljanja kakovosti proizvodnje (modul D Sklepa 768/2008/ES) iz Priloge VIII k navedeni uredbi.
            
            
               Do 20. aprila 2018 so sidrišča, ki so namenjena zaščiti ljudi pred padci in sodijo v področje uporabe Direktive Sveta 89/686/EGS, podvržena ES-tipskemu preskusu iz člena 10 navedene direktive, njihova proizvodnja pa je podvržena bodisi sistemu ES za nadzorovanje kakovosti končnega izdelka (člen 11(A) navedene direktive) bodisi sistemu ES za zagotavljanje kakovosti proizvodnje s spremljanjem (člen 11(B) navedene direktive).
            
            
               Ob upoštevanju uporabe sidrišč in tveganj morebitne smrti ali trajne okvare zdravja, pred katerimi naj bi varovala uporabnike, je zaželeno, da se za sidrišča, ki so gradbeni proizvodi, uporabi sistem za ocenjevanje in preverjanje nespremenljivosti lastnosti, primerljiv postopkom ugotavljanja skladnosti za sidrišča, ki so osebna varovalna oprema. To pomeni sistem za ocenjevanje in preverjanje nespremenljivosti lastnosti, ki zajema neprekinjen nadzor in oceno kontrole proizvodnje v tovarni proizvajalca ter preskušanje vzorcev, ki jih v proizvodnem obratu ali v skladiščnih prostorih proizvajalca odvzame priglašeni certifikacijski organ za proizvode.
            
            
               Na podlagi teh vidikov je Komisija izbrala sistem 1+ iz Priloge V k Uredbi (EU) št. 305/2011 za gradbene proizvode, zajete v ta osnutek delegiranega sklepa. 
            
            
            
               2.POSVETOVANJA PRED SPREJETJEM AKTA
            
            
               Osnutek sklepa je bil obravnavan na srečanju svetovalne skupine za gradbene proizvode
                  12
                9. decembra 2016 ter predložen v pisno posvetovanje s strokovnjaki med 25. novembrom 2016 in 16. januarjem 2017. Pred tem so vse države članice imele možnost imenovati strokovnjake, ki bodo pri tem sodelovali. Poleg teh strokovnjakov so bili v posvetovanje vključeni tudi drugi zunanji deležniki. Dokumenti, obravnavani v svetovalni skupini za gradbene proizvode in pomembni za pisno posvetovanje, so bili istočasno poslani Evropskemu parlamentu in Svetu, kakor je predvideno v skupnem dogovoru o delegiranih aktih. Ugotovitve, predstavljene v tem okviru, so bile upoštevane pri pripravi končne različice osnutka tega akta za posvetovanje med službami.
            
            
               Osnutek je bil od 12. julija do 9. avgusta 2017 objavljen na portalu za boljše pravno urejanje, kjer je javnost lahko podala svoje pripombe; pripombe sta podala dva deležnika. En deležnik je podprl predlagani sistem za ocenjevanje in preverjanje nespremenljivosti lastnosti, hkrati pa priporočil, da se ga spremeni v sistem 2+. Kar sta se ta predloga izključevala, ni bilo možno sprejeti obeh. Drugi deležnik se je skliceval predvsem na stanje razprav v tehničnem odboru CEN, ki razvija ustrezni standard, na sistema za ocenjevanje in preverjanje nespremenljivosti lastnosti 3 in 2+, ki sta bila predhodno izbrana za druge primerljive proizvode, na pomanjkanje dokumentiranih izkušenj z nezgodami, na stroške za MSP, na odsotnost tehničnega razvoja, zaradi katerega je potrebna sprememba sistema za ocenjevanje in preverjanje nespremenljivosti lastnosti, in na dejstvo, da so elementi, ki utemeljujejo izbiro sistema za ocenjevanje in preverjanje nespremenljivosti lastnosti (glej uvodno izjavo (2)), zajeti v sistemu 2+. Ker so te pripombe kazale na protislovne prednostne izbire sistema za ocenjevanje in preverjanje nespremenljivosti lastnosti, ki ni višji od sistema 3, in sistema 2+, ker niso upoštevale, da sistem 2+ ne vključuje preskušanja vzorcev, in ker za sidrišča, ki so osebna varovalna oprema, niso predvidele postopkov ugotavljanja skladnosti, niso bile upoštevane. Posledično navedena uredba ni bila spremenjena na podlagi prejetih pripomb. 
            
            
            
               3.PRAVNI ELEMENTI DELEGIRANEGA AKTA
            
            
               V skladu s členoma 28(2) in 60(h) Uredbe (EU) št. 305/2011 je treba z delegiranimi akti Komisije določiti sisteme za ocenjevanje in preverjanje nespremenljivosti lastnosti gradbenih proizvodov iz Priloge V k navedeni Uredbi, ki se uporabljajo za zadevni gradbeni proizvod ali družino gradbenih proizvodov ali zadevno bistveno značilnost, pri čemer se upoštevajo vidiki iz teh določb.
            
         
         
            
               Komisija pri določanju sistemov za ocenjevanje in preverjanje nespremenljivosti lastnosti v skladu s členom 28(2) Uredbe (EU) št. 305/2011 upošteva posledice za varnost in zdravje ljudi ter izbere najmanj zahteven sistem, ki je skladen z vsemi osnovnimi zahtevami za gradbene objekte. V skladu s členom 60(h) Uredbe (EU) št. 305/2011 se to opravi skladno z vplivom proizvoda na izpolnjevanje teh zahtev v času njegove pričakovane življenjske dobe.
            
            
               Osnutek sklepa sledi načelu sorazmernosti, saj uporaba sistema za ocenjevanje in preverjanje nespremenljivosti lastnosti, primerljivega postopkom ugotavljanja skladnosti za sidrišča, ki so osebna varovalna oprema, prispeva k skladnosti med različnimi pravnimi okviri, ki se uporabljajo za primerljive proizvode, in robustnosti harmoniziranega sistema, ki se vzpostavi na podlagi Uredbe (EU) št. 305/2011, ter zaupanju v ta sistem.
            
            
               Zato naj bi osnutek sklepa služil interesom gradbenega sektorja kot celote.
            
            
               DELEGIRANI SKLEP KOMISIJE (EU) .../…
            
            
               z dne 25.1.2018
            
            
               o veljavnem sistemu za ocenjevanje in preverjanje nespremenljivosti lastnosti sidrišč, ki se uporabljajo v gradbeništvu in so namenjena zaščiti oseb pred padci z višine ali zaustavitvi padcev z višine, na podlagi Uredbe (EU) št. 305/2011 Evropskega parlamenta in Sveta
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS
                  13
                ter zlasti člena 28 in člena 60(h) Uredbe;
            
            
               ob upoštevanju naslednjega:
            
            
               (1)Za ocenjevanje in preverjanje nespremenljivosti lastnosti sidrišč, ki se uporabljajo v gradbeništvu in so namenjena zaščiti oseb pred padci z višine ali zaustavitvi padcev z višine (v nadaljevanju: sidrišča), ni ustreznega sklepa. Zato je treba določiti, kateri sistem za ocenjevanje in preverjanje nespremenljivosti lastnosti je veljaven za sidrišča. 
            
            
               (1)Ob upoštevanju, da so sidrišča namenjena zaščiti oseb pred padci z višine ali zaustavitvi padcev z višine, je ustrezno izbrati sistem za ocenjevanje in preverjanje nespremenljivosti lastnosti, ki zajema neprekinjen nadzor in oceno kontrole proizvodnje v tovarni proizvajalca ter preskušanje vzorcev, ki jih v proizvodnem obratu ali v skladiščnih prostorih proizvajalca odvzame priglašeni certifikacijski organ za proizvode –
            
            
               SPREJELA NASLEDNJI SKLEP: 
            
            
               Člen 1
            
            
               Ta sklep se uporablja za sidrišča, ki se uporabljajo v gradbeništvu in so namenjena zaščiti oseb pred padci z višine ali zaustavitvi padcev z višine.
            
            
               Člen 2
            
            
               Ocenjevanje in preverjanje nespremenljivosti lastnosti sidrišč iz člena 1 se opravi glede na njihove bistvene značilnosti v skladu s sistemom iz Priloge.
            
            
               Člen 3
            
            
               Ta sklep začne veljati dvajseti dan po objavi v Uradnem listu Evropske unije.
            
         
         
            
               V Bruslju, 25.1.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 88, 4.4.2011, str. 5.
               
               
                  
                     (2)
                  
                        Zadeva C-185/08, sodba Sodišča z dne 21. oktobra 2010, Latchways, Recueil 2010, str. I-09983.
               
               
                  
                     (3)
                  
                        Direktiva Sveta 89/686/EGS z dne 21. decembra 1989 o približevanju zakonodaj držav članic v zvezi z osebno zaščitno opremo (UL L 399, 30.12.1989, str. 18).
               
               
                  
                     (4)
                  
                        Direktiva Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode (UL L 40, 11.2.1989, str. 12).
               
               
                  
                     (5)
                  
                        Zadeva C-185/08, točka 42.
               
               
                  
                     (6)
                  
                        Prav tam, točka 50.
               
               
                  
                     (7)
                  
                        Prav tam, točke 53, 55 in 56.
               
               
                  
                     (8)
                  
                        Glej člen 1(2) Direktive Sveta 89/106/EGS in člen 2(1) Uredbe (EU) št. 305/2011.
               
               
                  
                     (9)
                  
                        Izvedbeni sklep Komisije (EU) 2015/2181 z dne 24. novembra 2015 o objavi z omejitvijo v Uradnem listu Evropske unije sklica na standard EN 795:2012 „Osebna varovalna oprema za zaščito pred padci z višine – Sidrišča“ v skladu z Uredbo (EU) št. 1025/2012 Evropskega parlamenta in Sveta (UL L 309, 26.11.2015, str. 10).
               
               
                  
                     (10)
                  
                        Uredba (EU) 2016/425 Evropskega parlamenta in Sveta z dne 9. marca 2016 o osebni varovalni opremi in razveljavitvi Direktive Sveta 89/686/EGS (UL L 81, 31.3.2016, str. 51).
               
               
                  
                     (11)
                  
                        Sklep 768/2008/ES Evropskega parlamenta in Sveta z dne 9. julija 2008 o skupnem okviru za trženje proizvodov in razveljavitvi Sklepa Sveta 93/465/EGS (UL L 2018, 13.8.2008, str. 82).
               
               
                  
                     (12)
                  
                        Oznaka E01329 v registru strokovnih skupin Komisije in drugih podobnih subjektov.
               
               
                  
                     (13)
                  
                        UL L 88, 4.4.2011, str. 5.
               
            
      
    ---documentbreak--- 
      
         
         
            
               PRILOGA
            
            
               SISTEM ZA OCENJEVANJE IN PREVERJANJE NESPREMENLJIVOSTI LASTNOSTI
            
            
            
                     
                        Proizvodi in predvidena uporaba
                     
                  
                  
                     
                        Bistvene značilnosti
                     
                  
                  
                     
                        Veljavni sistem 
                     
                  
               
                     
                        sidrišča, ki se uporabljajo v gradbeništvu in so namenjena zaščiti oseb pred padci z višine ali zaustavitvi padcev z višine
                     
                  
                  
                     
                        za vse bistvene značilnosti
                     
                  
                  
                     
                        1+